## Rješenje kojim se nalaže društvu BRODOTROGIR d.d. iz Trogira da uvrsti svoje dionice u kotaciju jav­nih dioničkih društava burze

### NN 147/2005 (14.12.2005.), Rješenje kojim se nalaže društvu BRODOTROGIR d.d. iz Trogira da uvrsti svoje dionice u kotaciju jav­nih dioničkih društava burze

# KOMISIJA ZA VRIJEDNOSNE PAPIRE REPUBLIKE HRVATSKE

**2818**

Na temelju odredbi članka 15. stavak 2. i 3.
Zakona o tržištu vrijednosnih papira (»Narodne novine« br.
84/02), Komisija za vrijednosne papire Republike Hrvatske, u predmetu
utvrđivanja postojanja obveze uvrštenja u kotaciju javnih dioničkih društava,
za društvo BRODOTROGIR d.d., Trogir, na sjednici održanoj dana 23. studenoga
2005., donijela je sljedeće

## RJEŠENJE

1. Nalaže se društvu BRODOTROGIR d.d., Trogir,
Put Brodograditelja 16, MB 060179299, da u roku od 30 dana od dostave ovog
rješenja uvrsti svoje dionice u kotaciju javnih dioničkih društava burze, te da
Komisiji za vrijednosne papire Republike Hrvatske dostavi dokaz o učinjenom.

2. Ovo Rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) provela je sukladno odredbama članka 12. stavka 3.
Zakona o tržištu vrijednosnih papira (dalje: Zakon) nadzor nad ispunjenjem
obveze uvrštenja dionica društva BRODOTROGIR d.d., Trogir (dalje: Izdavatelj) u
kotaciju javnih dioničkih društava burze.

Sukladno odredbi članka 114. stavak 1. Zakona,
javnim dioničkim društvom smatra se dioničko društvo koje izdaje dionice jav­nom ponudom ili ima više od
100 dioničara i temeljni kapital koji iznosi najmanje 30.000.000,00 kuna.

Odredbom članka 161. Zakona propisana je obveza
dioničkim društvima koja su do dana stupanja na snagu Zakona (25. srpnja 2002.
godine) ispunjavala najmanje jedan od kriterija iz članka 114. stavak 1.
Zakona, da u roku od godine dana od dana stupanja na snagu Zakona uvrste svoje
dionice u kotaciju javnih dioničkih društava burze.

Odredbama članka 114. stavak 2. propisano je da
su javna dionička društva dužna uvrstiti dionice u kotaciju javnih dioničkih
društava u roku od 30 dana od dana izdanja dionica javnom ponudom, odnosno dana
ispunjenja kriterija iz stavka 1. točke 2. istog članka.

Odredbama članka 114. stavak 3. propisano je da
su javna dionička društva dužna prilikom uvrštenja dionica u kotaciju javnih
dioničkih društava objaviti skraćeni prospekt, dok uvjete uvrštenja propisuje
burza.

Društvo BRODOTROGIR d.d., Trogir, sukladno
odredbi članka 114. stavak 3., podnijelo je Komisiji dana 25. srpnja 2003.
godine, Zahtjev za odobrenje objavljivanja podataka iz skraćenog prospekta pri uvrštenju
dionica Društva u kotaciju javnih dioničkih društava.

U tada provedenom postupku, Komisija je utvrdila
da dostavljeni skraćeni prospekt nije sadržavao sve propisane podatke, sukladno
odredbama članka 33. Pravilnika o sadržaju skraćenog prospekta i o uvjetima
izdavanja vrijednosnih papira privatnim izdanjem (»Narodne novine« br. 61/97, 65/97 i 28/99), a u svezi sa člankom 96. stavak
2. Zakona.

Slijedom iznijetog, Komisija nije odobrila
zahtjev izdavatelja za Odobrenje objavljivanja podataka iz skraćenog prospekta
pri uvrštenju društva u kotaciju javnih dioničkih društava. Izdavatelj niti na
opetovana traženja Komisije da dopuni zahtjev nije dostavio tražene dopune.

Dioničko društvo BRODOTROGIR d.d., Trogir bilo
je dužno podnijeti Zahtjev za uvrštenje vrijednosnih papira u kotaciju javnih
dioničkih društava na način i pod uvjetima kako je to propisano odredbama
Pravila uvrštenja u Kotaciju javnih dioničkih društava Zagrebačke burze d.d.
Zagreb, Ksaver 200, i Pravila Kotacije javnih dioničkih društava Varaždinske
burze d.d. Varaždin, Kapucinski trg 2/I.

Podnošenje navedenog zahtjeva nema utjecaja na
stjecanje ili gubitak statusa javnoga dioničkog društva, koji je vezan uz
ispunjavanje odredbi Zakona i Pravilnika o sadržaju i obliku financijskih i poslovnih
izvješća javnih dioničkih društava.

Slijedom navedenog, a sukladno odredbama članka
15. stavka 2. i 3. Zakona o tržištu vrijednosnih papira, kojima je propisano da
će u slučaju utvrđenih nedostataka i nepravilnosti Komisija rješenjem naložiti
poduzimanje radnji koje pridonose uspostavljanju zakonitosti i usklađivanju
rada sa zakonima i drugim propisima, odnosno izreći mjeru propisanu ovim
Zakonom, valjalo je riješiti kao u točki 1. izreke rješenja.

Sukladno odredbama članka 8. stavka 4. Zakona,
ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog Rješenja.

Klasa: UP/I-041-02/041-01/117

Urbroj: 567-04/05-02

Zagreb, 23. studenoga 2005.

Predsjednik Komisije

**Miljenko** **Fičor**, v. r.

Rješenje, NN 147/2005-2818